Novak wen 5de Meesterstitel in Parys | Netwerk24
Novak wen 5de Meesterstitel in Parys
03 November 2019 20:20
Novak Djokovic het ’n rekordgetal vyfde Paryse Meesterstitel gewen toe hy die Kanadese melkbaard Denis Shapovalov Sondag van die baan gevee het.
Novak Djokovic van Serwië vier sy oorwinning Sondag in die Parys Meesters. Foto: Getty Images
Hy het ook sy hoop om voor die einde van die jaar weer die wêreld se voorste speler te word, lewend gehou.
Hy het met 6-3, 6-4 geseëvier oor sy 20-jarige teenstander, wat senuagtig voorgekom het ná hy voordeel getrek het uit Rafael Nadal se onttrekking Saterdag voor die halfeindstryd.
Daar is twyfel oor die 33-jarige Nadal se fiksheid vanweë ’n maagspierbesering voor die ATP-eindronde, wat op 10 November in Londen begin.
Djokovic hoop om daardie titel vir die sesde keer in sy reeds hoogtepunt-belaaide loopbaan te wen.
Die Serwiër, wat teen die Rus Karen Khachanov in verlede jaar se eindstryd in Bercy verloor het, het gister sy vierde oorwinning in net soveel wedstryde behaal teen Shapovalov, wat 28ste op die wêreldranglys is.
Die sestienmalige Grand Slam-kampioen het nou 34 Meesterstitels gewen, een kort van Nadal.
Djokovic het ook al altesaam 77 titels in die ATP-reeks gewen. – Sportredaksie en AFP
Meer oor: Novak Djokovic | Parys-Meesters